Lausunto adoptiolainsäädännön uudistamista koskevasta työryhmämietinnöstä

Yhteiset Lapsemme – All Our Children ry kiittää mahdollisuudesta antaa lausuntonsa adoptiolainsäädännön uudistamista koskevasta työryhmämietinnöstä. 

Yhteiset Lapsemme ry kannattaa oikeusministeriön asettaman työryhmän esitystä adoptiolain koko-naisuudistuksesta. Nykyiseen adoptiolainsäädäntöön verrattuna esityksessä on paljon sellaisia ehdotuksia, jotka parantavat lapsen edun toteutumista niin kotimaisen kuin kansainvälisen adoption osalta.

Yhteiset Lapsemme ry pitää tärkeänä, että ilman palvelunantajaa tapahtuvat adoptiot ja kotimaiset adoptiot saadaan lupamenettelyn piiriin, adoptioneuvontaa kehitetään, adoptioneuvontaa antavien sosiaalityöntekijöiden adoptio-osaamiseen kiinnitetään huomiota ja että lakiehdotuksessa määritellään adoptiohakijoiden enimmäisikä sekä lapsen ja vanhemman ikäero ja täsmennetään yleisestikin ottaen adoption edellytyksiä. Pidämme hyvänä myös ehdotusta, jonka mukaan adoptoitavan lapsen biologiset vanhemmat ja adoptiovanhemmat voivat tehdä tuomioistuimen vahvistaman sopimuksen lapsen ja biologisten vanhempien yhteydenpidosta. 

Pidämme myös erittäin tärkeänä sitä, että adoptioneuvonnan antajia ohjeistetaan tarvittaessa ohjaamaan adoptiolapsi ja -perhe sekä lapsen aikaisemmat vanhemmat mahdollisimman varhaisessa vaiheessa sosiaali- ja terveyspalvelujen taikka muun avun ja tuen piiriin.

Yhteiset Lapsemme ry esittää, että adoptioneuvonnan antajia ja palvelunantajien edustajia ohjeistetaan ohjaamaan myös adoptiohakijat vastaavalla tavalla avun ja tuen piiriin. Erityistä tukea on saatavilla niin sosiaali- ja terveyspalveluista kuin myös järjestöjen ja muiden tahojen järjestämästä toiminnasta (esim. adoptiokuraattoritoiminta, adoptiovalmennuskurssit, vertaistukitoiminta).

Yhteiset Lapsemme ry kannattaa sitä, että kaikki adoptiohakijat osallistuisivat vapaaehtoisuuteen perustaville adoptiovalmennuskursseille. Yhteiset Lapsemme ry ei kuitenkaan esitä, että kurssit tulisivat tässä vaiheessa lakisääteisiksi. Kurssien muuttaminen lakisääteisiksi edellyttäisi nykyistä laajempaa selvitystä kurssien luonteesta, sisällöstä ja laajuudesta sekä myös kuntien edellytyksistä järjestää riittävän laadukkaita kursseja tai muulla tavoin huolehtia riittävän laajasta ja laadukkaasta kurssitoiminnasta.

Helsingissä 11. helmikuuta 2011 

Yrjö Männistä			Veli-Matti Töyrylä		Anja Wikstedt
puheenjohtaja			varapuheenjohtaja		suunnittelija